વલસાડના મુંગરવાડી વિસ્તારમાં આવેલ કોટેશ્વરનગર સોસાયટીમાં રહેતા જૈમિનીબહેન કૌશિકભાઈ દેસાઈ (ઉ.વ.50) ગઈ કાલે રાતે અમદાવાદ ખાતે તેમનાં પિયરમાં આવ્યાં હતાં. માણેકબાગ ચાર રસ્તા પાસે બસમાં ઊતર્યાં ત્યારે એક રિક્ષાચાલક આવતાં તેઓ તે રિક્ષામાં બેઠાં હતાં. દરમ્યાનમાં રિક્ષા માણેકબાગ હોલ તરફ જતી હતી ત્યારે રિક્ષામાં અગાઉથી બેઠેલા બે શખ્સોએ જૈમિનીબહેનનું મોઢું દબાવી અને ઝપાઝપી કરી હાથમાં રહેલી ખોટી બંગડીઓ, સોનાનો દોરો, કાનની બુટ્ટી, રોકડા રૂપિયા ચાર હજાર, મોબાઈલ ફોન અને સામાનની લૂંટ કરી હતી. રિક્ષાચાલક અને તેના સાગરીતો જૈમિનીબહેનને ત્યાંજ ઉતારી ફરાર થઇ ગયા હતા. સેટેલાઇટ પોલીસે જૈમિનીબહેનની ફરિયાદના આધારે ગુનો નોંધી તપાસ શરૂ કરી છે.